**Diada Nacional de Catalunya 2024**

L'11 de setembre, és la Festa Nacional de Catalunya, la Festa de tots els catalans i catalanes, el dia que sortim al carrer per celebrar la nostra Diada Nacional, per expressar-nos i per reivindicar-nos com a poble i com a nació.

L'11 de setembre és més que la nostra Diada, és l'oportunitat que tenim, cada any, de retrobar-nos i commemorar allò que som i què ens uneix. Recordar d’on venim i projectar cap a on volem anar.

Els pobles de Catalunya i en especial les Entitats Municipals Descentralitzades som punts de trobada, de convivència, de cultura i d'homes i dones, que, des de la pluralitat i la diversitat, sense fer distincions de classe, treballem conjuntament per a un futur millor per a les persones, pels nostres pobles i viles, i per a la nostra nació. Reivindiquem una nació on el català, en totes les seves variants dialectals, sigui una eina de cohesió social, d'identitat i de cultura que hem de preservar, protegir i potenciar encara més.

Les Entitats Municipals Descentralitzades volem fer país i formar part activa d’una Catalunya que ha de treballar i avançar en els àmbits socials, nacionals i democràtics, una Catalunya amb un finançament més just. Reivindiquem uns pobles que no expulsin els seus joves per manca d’habitatge assequible. Volem una Catalunya acollidora i solidària. Volem una Catalunya sense feminicidis, sense violència masclista i vicària. Volem una Catalunya on l’ensenyament i la sanitat públiques siguin prioritaris i de qualitat.

Des de les EMD volem també reivindicar el valor de la democràcia, de la voluntat col·lectiva, del respecte a l’autonomia local, sense ingerències. Catalunya necessita les seves EMD i les EMD no podem esperar més. Juguem un paper cabdal en l’articulació del territori, en la prestació de serveis de proximitat, en la fixació de població en les comarques de muntanya i del món rural, en la preservació de la identitat, el patrimoni i les tradicions, en la custòdia del territori i dels nostres boscos, entre moltes altres coses.

Les EMD som governs locals i formem part del teixit institucional de Catalunya. No podem continuar sent unes administracions discriminades i oblidades.

Aquesta Diada coincideix amb els inicis d’un nou cicle parlamentari i d’un nou govern al capdavant de la Generalitat. Tenim una oportunitat i la voluntat manifestada per la majoria dels grups parlamentaris de dotar les EMD d’un marc legislatiu i financer just, no val a badar, no podem perdre més temps. Des de les EMD catalanes reclamem que la resta d’institucions ens tinguin presents en la presa de decisions en tots aquells temes que ens afecten. Ja no es possible governar d’esquenes a les Entitats Municipals Descentralitzades.

Portem molts anys reivindicant una Catalunya articulada institucionalment on, les EMD, tinguem el reconeixement institucional, legislatiu i financer que ens mereixem. Ha arribat l’hora de les EMD.

Des de Valldoreix i conjuntament amb les altres 64 EMD catalanes, des de la pluralitat i la diversitat, i en la celebració de la nostra Diada Nacional reclamem, avui més que mai, una llei pròpia per a les EMD, per tal de construir una Catalunya més pròspera i millor, una Catalunya més justa en la que els habitants de les EMD no siguem ciutadans de segona categoria.

En la celebració de la Diada Nacional de Catalunya, un any més, cridem ben alt i clar,

Visca Valldoreix!

Visca Catalunya!